Opetus-ja kulttuuriministeri Sanni Grahn-Laasosen (kok) mukaan tavallisia suomalaisia koskevat ratkaisut on tehty tähän saakka liikaa ylhäältä käsin.

HANNA GRÅSTEN

Sanni Grahn-Laasonen katsoo, että tavalliset kansalaiset pitäisi ottaa paremmin mukaan päätöksentekoon erityisesti hyvinvointipalveluiden osalta. Grahn-Laasonen huomauttaa, että eri mittausten mukaan suomalaiset kuuluvat maailman fiksuimpien joukkoon.

- On hassua, miten vähän luotamme ihmisiin. Miten kansalaiset voivat luottaa poliittisiin päätöksentekijöihin, jos päätöksentekijät eivät luota kansalaisiin, Grahn-Laasonen kysyi kokoomuksen puoluevaltuuston kokouksessa.

OECD:n kahdessa viimeisimmässä mittauksessa luottamus poliittiseen päätöksentekoon on laskenut kaikista OECD-maista eniten juuri Suomessa. OECD:seen kuuluu 34 jäsenmaata: valtaosa EU-maista sekä muun muassa Yhdysvallat, Japani ja Chile.

- Luottamuksen varassa päätetään yhteisistä asioista. Jos tämä luottamus murenee, kykymme tehdä kansakuntana uudistuksia lamaantuu. Uskon, että pystyisimme tästä parempaan, Grahn-Laasonen totesi.